21/01/2022 | Administración LocalProvincial
Deputación Provincial da Coruña
Servizo de Acción Social, Cultural e Deportes. Sección de Educación, Cultura e Deportes
R. P. 3473/2022.- Aprobación das bases do Programa FO216/2022.

Por resolución do Presidente da Deputación núm.3473, do 20 de xaneiro de 2022, aprobáronse as Bases reguladoras do Programa de subvencións a concellos e entidades locais para contratar persoal técnico para a atención de museos e centros museísticos (museos, coleccións museográficas ou centros de interpretación), durante o ano 2022, co seguinte texto: BASES REGULADORAS DO PROGRAMA DE SUBVENCIÓNS A CONCELLOS E ENTIDADES LOCAIS PARA CONTRATAR PERSOAL TÉCNICO PARA A ATENCIÓN DE MUSEOS E CENTROS MUSEÍSTICOS (MUSEOS, COLECCIÓNS MUSEOGRÁFICAS OU CENTROS DE INTERPRETACIÓN), DURANTE O ANO 2022 Datos do programa Exposición de motivos A Deputación da Coruña, no marco das súas competencias, destínalle importantes recursos á actividade de fomento, principalmente mediante a concesión de axudas económicas destinadas a promoción de actividades, investimentos, mantemento de centros e servizos considerados de interese público e contratación de persoal, co obxectivo de contribuír a que os concellos e outras entidades locais da provincia acaden os obxectivos que lles son propios e de fomentar a participación da cidadanía nos distintos ámbitos de actuación.1.- PARTE XERAL Base 1.- Réxime xurídico xeral O marco normativo polo que se rexerán as subvencións concedidas pola Deputación da Coruña está constituído polas leis e disposicións que se citan a continuación e polas súas normas de desenvolvemento, polas normas que se citen, no seu caso, na base 1 da parte específica, así como por cantas outras normas, legais ou regulamentarias, que conteñan prescricións relativas ás subvencións ou sexan susceptibles de produciren efectos no devandito ámbito: • Lei 38/2003, do 17 de novembro, xeral de subvencións e o Real decreto 887/2006, do 21 de xullo, polo que se aproba o seu regulamento. • Lei 9/2007, do 13 de xuño, de subvencións de Galicia. • Lei 7/1985, do 2 de abril, reguladora das bases de réxime local. • Lei 5/1997, do 22 de xullo, de administración local de Galicia. • Real decreto lexislativo 2/2004, do 5 de marzo, polo que se aproba o texto refundido da Lei reguladora das facendas locais. • Lei 39/2015, do 1 de outubro, de procedemento administrativo común das administracións públicas. • Lei 40/2015, do 1 de outubro, de réxime xurídico do sector público. • Lei 3/1983, do 15 de xuño, de normalización lingüística. • Lei Orgánica 3/2018, do 5 de decembro, de Protección de datos persoais e garantía dos dereitos dixitais. • Lei 6/2020, de 11 de novembro, reguladora de determinados aspectos dos servizos electrónicos de confianza. • Lei orgánica 3/2007, do 22 de marzo, para a igualdade efectiva de mulleres e homes. • Decreto lexislativo 2/2015, do 12 de febreiro, polo que se aproba o Texto refundido das disposicións legais da Comunidade Autónoma de Galicia en materia de igualdade. • Lei galega 11/2007, para a prevención e tratamento integral da violencia de xénero. • Lei 2/2014, do 14 de abril, pola igualdade de trato e a non discriminación de lesbianas, gais, transexuais, bisexuais e intersexuais en Galicia. • Regulamento orgánico e Bases de execución do orzamento de 2022 da Deputación da Coruña. • Ordenanza xeral de subvencións e transferencias da Deputación da Coruña do 30 de xullo do 2021, BOP 150, do 10 de agosto de 2021, • Ordenanza xeral de administración electrónica da Deputación da Coruña do 6 de novembro do 2015, BOP 56 do 23 de marzo de 2016. • Ordenanza de uso da lingua galega na Deputación da Coruña do 15 de setembro de 2017, BOP núm.186 do 29 de setembro de 2017. Base 2. Tramitación telemática As subvencións da presente convocatoria tramitaranse de xeito telemático, a través da plataforma de tramitación electrónica da Deputación (SUBTeL). A tramitación telemática aplicaráselle a todas as fases do procedemento (solicitude, concesión e xustificación) e incluiranse en cada unha delas as notificacións e as comunicacións, os requirimentos de información e documentación e máis os envíos de documentación que fosen necesarios para tramitar os expedientes. Base 3. Requisitos e obrigas xerais das entidades locais 3.1.- Tramitación telemática. Tendo en conta que a tramitación será telemática: A entidade local deberá dispoñer dun enderezo de correo electrónico que non poderá variar ao longo de toda a tramitación do expediente, xa que as comunicacións se dirixirán a ese enderezo. Excepcionalmente poderase modificar o enderezo oficial, de forma xustificada, coa obriga de notificar a dita circunstancia á Deputación. Deberán dispoñer de certificado dixital: • A alcaldía ou concellería en que delegue. • A persoa que ocupe a secretaría. • Quen exerza as funcións financeiras ou de tesourería 3.2.- Obrigas económicas.- Estaren ao corrente das súas obrigas coa Facenda pública, coa Deputación e coa Tesourería da Seguridade Social.3.3.- Conta xeral.- Teren aprobada a última conta xeral que legalmente sexa exixible e presentada perante os órganos de control externo.3.4.- Procedementos de control económico-financeiro.- Someterse, na súa condición de quen subscribe a conta, aos procedementos de control que poidan realizar o Consello de Contas de Galicia, o Tribunal de Contas ou calquera outro órgano de control interno ou externo, nacional ou europeo. Como resultado dos ditos procedementos poderáselles esixir responsabilidade administrativa, consonte co disposto na Lei 38/2003, xeral de subvencións, e, no seu caso, responsabilidade penal, de conformidade co Código penal.3.5.- Difusión do apoio da Deputación.- Faceren constar a colaboración da Deputación da Coruña en toda a información (impresa, informática, de redes sociais ou audiovisual) que fixeran das actividades subvencionadas, Calquera comunicación ou publicación das accións desenvolvidas ou calquera información ou materiais de promoción (coma folletos, carteis ou presentacións en formato electrónico) deberán incluír a marca da Deputación integrada polo símbolo e logotipo que o acompaña en lugar que destaque adecuadamente.3.6.- Transversalidade de xénero.- Incorporar, con carácter xeral, a transversalidade de xénero a través do emprego dunha linguaxe non sexista e inclusiva, elaborar materiais que fomenten a igualdade, tratar as imaxes con valores de igualdade, presenza equilibrada, diversidade, pluralidade de roles e identidades de xénero.3.7- Lingua galega.- U tilizar, na comunicación e na produción escrita e oral (cartelaría, publicidade oral e escrita, redes sociais, etc.) á que dea lugar toda a actividade subvencionada pola Deputación da Coruña, a lingua galega (segundo o disposto na Ordenanza de uso da lingua galega na Deputación da Coruña, BOP 186 de 29 de setembro de 2017). Estes requisitos e obrigas completaranse co previsto, no seu caso, na parte específica das bases da convocatoria. O incumprimento destas obrigas levará parella a perda da subvención. Base 4. Solicitudes e prazo de presentación As solicitudes presentaranse de xeito telemático na sede electrónica da Deputación da Coruña, a través da plataforma de tramitación electrónica da Deputación (SUBTeL). A presentación telemática producirá plenos efectos xurídicos, sempre que a solicitude sexa presentada dentro do prazo establecido e na plataforma citada. Non se terán por presentadas as solicitudes que se acheguen noutros rexistros, as rexistradas en formato papel e as solicitudes presentadas por sede electrónica da Coruña diferente á plataforma SUBTeL. O prazo de presentación de solicitudes determinarase no anuncio de publicación da convocatoria deste programa no BOP da Coruña, a través do Sistema Nacional de Publicación de Subvencións. A documentación que se ha de presentar para a solicitude é a relacionada no Anexo I e deberá vir asinada do seguinte xeito: · No caso das certificacións, pola secretaría co visto e prace da alcaldía/presidencia ou concelleira/o en quen delegue. · No caso das declaracións, compromisos e outra documentación, pola alcaldía/presidencia ou persoa en quen delegue. Poderase requirir á entidade para que achegue cantos datos, documentos complementarios e aclaracións resulten necesarios para a tramitación e resolución do procedemento. No caso de que a documentación fose incorrecta ou insuficiente, daráselle un prazo de 10 días para a súa emenda. Pasado este prazo sen que a entidade interesada atenda o requirimento, entenderase que desiste do seu pedimento. Serán rexeitadas automaticamente as solicitudes que conteñan documentos electrónicos que incorporen código malicioso ou dispositivo susceptible de afectar a integridade ou seguridade do sistema, omitan documentos esixidos, non cubran nos cuestionarios telemáticos os campos requiridos como obrigatorios ou cando conteñan incongruencias ou omisións que impidan o seu tratamento. Base 5. Resolución e notificación 5.1.- Consideracións xerais. A unidade que tramita o expediente, á vista da documentación que consta neste, formulará un informe proposta de resolución de concesión provisional, debidamente motivado, que deberá expresar o solicitante ou a relación de solicitantes para os que propón a concesión da subvención e a súa contía, así como as solicitudes desestimadas, as desistidas e as non admitidas a trámite. Este informe proposta será fiscalizado. A Presidencia da Deputación ditará resolución de concesión provisional, que deberá notificárselles a interesadas/os na forma prevista na convocatoria. Concederáselles un prazo de 10 días hábiles para presentaren, se é o caso, a desistencia da solicitude, a reformulación ou as alegacións que consideren oportunas. No caso de non formular desistencia expresa, a subvención considerarase aceptada tacitamente. Poderase prescindir do trámite de audiencia cando non figuren no procedemento nin sexan tidos en conta outros feitos nin outras alegacións e probas distintas ás aducidas polos interesados. Neste caso, a resolución de concesión provisional adoptada terá o carácter de definitiva. No caso de que existisen alegacións por parte das/os interesadas/os, deberanse resolver expresamente na resolución de concesión definitiva das subvencións. A resolución de concesión provisional non crea dereito ningún a favor do beneficiario proposto fronte á Deputación mentres non se notifique a resolución definitiva de concesión. O prazo máximo para resolver será de 9 meses a contar desde o día de publicación da convocatoria no Boletín Oficial da Provincia, de acordo co artigo 23.4 da Lei 9/2007, de 13 de xuño, de subvencións de Galicia. A resolución da solicitude de subvención, por tratarse dun acto integrante dun procedemento de concorrencia, de conformidade co establecido no artigo 45 da indicada Lei 39/2015, notificarase mediante publicación no Boletín Oficial da Provincia e producirá os mesmos efectos que a notificación individualizada.5.2.- Reformulación de solicitudes: Cando o importe da subvención concedida sexa inferior ao importe solicitado, entenderase automaticamente reformulada a solicitude de subvención.5.3. Cambios de obxecto: Neste programa de subvencións non se admitirán cambios de obxecto. O simple cambio dalgún dos conceptos de gasto subvencionados non se considerará cambio de obxecto, tampouco o cambio de lugar onde se faga a actividade, pero haberá que comunicarlle telematicamente á Deputación esa circunstancia antes de que se produza. Base 6. Xustificación e pagamento 6.1.- Consideracións xerais. As subvencións aboaranse despois da xustificación dos gastos, que deberán axustarse aos conceptos aprobados na concesión definitiva e que figurarán en cada expediente de solicitude. Nas bases específicas poderá preverse un anticipo prepagable. O aboamento da subvención materializarase mediante ingreso na conta sinalada pola entidade local xa rexistrada na Deputación da Coruña. De non existir este rexistro previo, a entidade deberá achegar a correspondente certificación dos seus datos bancarios A cantidade para xustificar será o importe da subvención concedida dividido entre o coeficiente de financiamento fixado na resolución de concesión. No caso de ter outras subvencións, ingresos públicos ou privados para o mesmo obxecto que, en concorrencia coa subvención da Deputación da Coruña, teñan un importe superior á cantidade resultante do cálculo anterior, o orzamento subvencionado para xustificar será a suma das subvencións e ingresos. O importe das subvencións concedidas, en ningún caso, poderá ser de tal contía que, en concorrencia con subvencións ou axudas doutras administracións públicas ou entidades privadas, supere o custo da actividade ou investimento desenvolvido pola entidade beneficiaria. Toda alteración das condicións tidas en conta para a concesión da subvención, e en todo caso a obtención concorrente de subvencións doutras administracións públicas ou entidades privadas, poderá dar lugar á modificación da resolución da concesión.6.2.- Documentación xustificativa. A documentación que se ha de presentar para a xustificación é a relacionada no Anexo II e deberá vir asinada do seguinte xeito: • No caso das certificacións, pola secretaría co visto e prace da presidencia ou persoa na que delegue. • No caso das declaracións, compromisos e outra documentación, pola presidencia ou persoa que represente a entidade • Nos caso da certificación dos pagamentos realizados e a relación detallada de ingresos, quen exerza as funcións financeiras ou de tesourería.6.3.- Tramitación da xustificación. Para os efectos de xustificar os gastos e coa finalidade de exceptuar o art.31.2 da Lei xeral de subvencións, entenderase que o gasto está realizado coa achega da documentación sinalada no Anexo II. Á vista da documentación xustificativa presentada e logo dos informes previos da unidade xestora despois da súa fiscalización, o órgano competente valorará o cumprimento das actividades subvencionados e, se a documentación é correcta, procederase ao pagamento da subvención. Para a valoración do cumprimento da finalidade básica da subvención terase en conta o seguinte: • No caso de que se xustifique gasto polo 100% do orzamento subvencionado para xustificar, aboarase a totalidade da subvención. • No caso de que se xustifique gasto inferior ao 100% e, mais do 50% do orzamento subvencionado para xustificar, aboarase a parte proporcional da subvención. • No caso de que se xustifique gasto inferior ao 50% do orzamento subvencionado para xustificar, non se considerará cumprida a finalidade básica da subvención, polo que non se aboará cantidade ningunha. No caso de que a documentación xustificativa fose incorrecta ou insuficiente, darase un prazo de 10 días para a súa emenda; pasado o dito prazo sen que a entidade interesada atenda o requirimento, entenderase que desiste do seu pedimento, ditándose resolución de perda do dereito ao cobro. A Deputación da Coruña poderá requirir da entidade beneficiaria a documentación que estime pertinente para os efectos de comprobar o cumprimento da finalidade da subvención.6.4- Prazo de pagamento. O pagamento terá que realizarse no prazo máximo de catro meses desde que a entidade local beneficiaria presentara completamente a documentación xustificativa. No caso de que non se cumpra este prazo, a Deputación aboará de oficio os xuros de mora que correspondan. Base 7. Incumprimentos e sancións O procedemento sancionador está regulado no Capítulo VI da Ordenanza xeral de subvencións e transferencias da Deputación da Coruña. Base 8. Publicidade das subvencións concedidas A Deputación Provincial da Coruña publicará as subvencións concedidas na Base de Datos Nacional de Subvenciones. A Deputación contará co Rexistro Público de Axudas, Subvencións e Convenios a que se refire a disposición adicional sexta da Lei de subvencións de Galicia e facilitará á comunidade autónoma a información a que se refire o apartado 3 do artigo 16 da devandita norma. Base 9. Protección de datos persoais Os datos persoais obtidos neste procedemento serán tratados, na súa condición de responsable, pola Deputación da Coruña coa finalidade de levar a cabo a tramitación administrativa que derive da xestión deste procedemento. O tratamento dos datos baséase no cumprimento dunha misión de interese público. Con todo, determinados tratamentos poderán fundamentarse no consentimento das persoas interesadas. Os datos serán comunicados ás administracións públicas no exercicio das súas competencias, cando sexa necesario para a tramitación e resolución dos seus procedementos ou por obrigación legal. As persoas interesadas poderán exercer os dereitos de acceso, rectificación, supresión, oposición, limitación ao tratamento e portabilidade dos datos a través da sede electrónica da Deputación da Coruña ou presencialmente nos lugares e rexistros establecidos na normativa reguladora do procedemento administrativo común. Para facilitar o exercicio dos dereitos, a Deputación pon ao seu dispor un modelo de solicitude ( https://www.dacoruna. gal/documentacion/impresos-oficiais ) 2.- PARTE ESPECÍFICA Base 1. Obxectivos e réxime xurídico específico 1.1.- Obxectivos: A Deputación da Coruña convoca esta liña de subvencións como parte da súa política de apoio aos servizos municipais de cultura, conscientes da necesidade e da relevancia de fortalecer o tecido cultural local a partir dos que deben ser uns dos seus motores: as políticas culturais públicas. Neste sentido, a Área de Cultura da Deputación da Coruña desenvolve anualmente un importante esforzo de apoio económico para reforzar a estrutura de persoal e a capacidade económica dos concellos, a través dun paquete de subvencións anual destinado ao financiamento de: - a contratación do persoal técnico municipal de xestión cultural - o persoal técnico municipal en animación sociocultural - os festivais municipais de artes escénicos, musicais e audiovisuais - e, caso desta convocatoria, a contratación do persoal técnico de museos e centros museísticos. Lingua galega: O Estatuto de Autonomía de Galicia, aprobado en 1981, puxo fin no plano legal á prohibición e discriminación padecida pola lingua galega durante a Ditadura franquista, dispoñendo no seu artigo 5º que: 1. A lingua propia de Galicia é o galego.2. Os idiomas galego e castelán son oficiais en Galicia e todos teñen o dereito de os coñecer e de os usar.3. Os poderes públicos de Galicia garantirán o uso normal e oficial dos dous idiomas e potenciarán o emprego do galego en todos os planos da vida pública, cultural e informativa, e disporán os medios necesarios para facilitar o seu coñecemento. Pola súa banda, a Lei de Normalización Lingüística, aprobada en 1983, sinala no seu artigo 4.1 que o galego, como lingua propia de Galicia, é a lingua oficial das institucións da comunidade autónoma, da súa Administración, da Administración local e das entidades públicas dependentes da comunidade autónoma; no seu artigo 6.1, que os cidadáns teñen dereito ao uso do galego, oralmente e por escrito, nas súas relacións coa Administración pública no ámbito territorial da comunidade autónoma; no seu artigo 6.2, que as actuacións administrativas en Galicia serán válidas e producirán os seus efectos calquera que sexa a lingua oficial empregada; no seu artigo 6.3, que os poderes públicos de Galicia promoverán o uso normal da lingua galega, oralmente e por escrito, nas súas relacións cos cidadáns; e no artigo 10 que os topónimos de Galicia terán como única forma oficial a galega e que lle corresponde á Xunta de Galicia a determinación dos nomes oficiais dos topónimos de Galicia. Finalmente, o artigo 7.1 da Lei 5/1997 da Administración Local de Galicia especifica que o galego, como lingua propia de Galicia, tamén o é da súa Administración local. Ademais, detalla que as convocatorias de sesións, ordes do día, mocións, votos particulares, propostas de acordo, resolucións nas comisións informativas, actas, notificacións, recursos, escrituras públicas, comparecencias xudiciais e todos os actos de carácter público ou administrativo que se realicen por escrito en nome das corporacións locais se redactarán en lingua galega. Pola súa parte, desde o ano 2017 esta Deputación conta cunha Ordenanza de Usos da Lingua Galega que define o marco lingüístico de funcionamento interno e os criterios que rexen neste aspecto. A pesar do recollido no devandito marco legal, a evolución do contexto cultural e a carencia de políticas de apoio á lingua galega no plano social e educativo nas últimas décadas fai que, como sinalan todos os datos dos estudos científicos realizados ao respecto, a lingua galega continúe hoxe a vivir unha situación de evidente desigualdade social, e que a produción cultural, científica e comercial realizada en lingua galega atope grandes dificultades para se poder desenvolver en normalidade no noso propio país. A Deputación convocante desta liña de subvencións e consciente desta realidade, considera que as administracións públicas galegas temos a obriga legal e o deber político de garantir que non se produzan discriminacións nin desigualdades, sexan estas da natureza que sexan, e dentro delas tampouco as que se dan nos usos lingüísticos. O ámbito público debe ser exemplar no seu esforzo e compromiso para facer posible en Galicia o que hoxe claramente non o é: poder vivir con normalidade en galego, en todos os campos da vida social, cultural e económica. Para logralo, son fundamentais as políticas públicas que apoien claramente a diversidade cultural e garantan o dereito á produción e ao acceso cultural no noso idioma. Non existe liberdade de uso e de escolla lingüística se antes non houber garantía do coñecemento real das linguas e da posibilidade certa do seu uso en todos os ámbitos. Do mesmo xeito, non desenvolver políticas de apoio á lingua galega supón contribuír, por abandono activo de responsabilidade pública, á súa minoración social e á continuidade e agravamento da desigualdade hoxe existente.1.2- Réxime xurídico específico: • Lei 5/2016, do 4 de maio do Patrimonio Cultural de Galicia. • Lei 7/2021, de 17 de febreiro, de museos e outros centros museísticos de Galicia. Base 2. Obxecto As axudas económicas obxecto deste programa destinaranse a financiar o mantemento ou a contratación de persoal técnico de museos e centros museísticos. O persoal contratado deberá ter formación específica (grao, licenciatura, ciclos formativos, máster, posgrao…) relacionada cos campos da xestión cultural, patrimonial, de museos, turística ou, no caso específico dos espazos vinculados directamente co medio ambiente, coa xestión do patrimonio natural. As contratacións de persoal que se financien ou xustifiquen a través desta convocatoria, sexan de mantemento ou de nova creación, deberán ter o grupo profesional A: persoal técnico: Técnico/a Medio/a, correspondente ao subgrupo de clasificación A2, con nivel 16 (mínimo) / 26 (máximo) ou o grupo que corresponda no caso de persoal laboral. As retribucións deberán ser as correspondentes a ese grupo. En ningún caso a Deputación lle aboará de forma directa cantidade ningunha ao persoal técnico contratado, xa que todos os pagamentos os realizarán os concellos contratantes. A participación neste programa non suporá relación contractual ningunha entre a Deputación e o persoal técnico contratado. Ámbito temporal e prórrogas: O período subvencionado comprende entre o 1 de xaneiro e o 31 de decembro de 2022 ou, no caso de ter prórroga, ata o 30 de abril de 2023. Para aqueles concellos que no ano 2021 tivesen concedida prórroga, o período será o comprendido entre o 1 de maio de 2022 e o 31 de decembro de 2022 ou, no caso de ter prórroga no ano 2022, ata o 30 de abril de 2023. Base 3. Gastos subvencionables Base 4. Compatibilidades e exclusións As subvencións deste programa son compatibles con outras subvencións, axudas, ingresos ou recursos para a mesma finalidade, procedentes de calquera administración ou ente público ou privado, nacional, da Unión Europea ou de organismos internacionais. As subvencións deste programa son incompatibles con outras subvencións da Deputación da Coruña para a mesma persoa obxecto desta subvención. Nesta convocatoria non se admitirán contratos de servizos. O persoal contratado con base a esta convocatoria centrarase nas funcións propias dos museos e centros museísticos, polo que quedan excluídas das posibles liñas de traballo a desenvolver as actividades deportivas e de tempo libre, de promoción económica, de servizos sociais, de turismo e as vinculadas á información xuvenil e ás Oficinas municipais de información xuvenil. Base 5. Entidades solicitantes Poderán participar neste programa as entidades locais da provincia da Coruña de menos de 50.000 habitantes, xestoras de museos e/ou centros museísticos de carácter permanente depositarias de bens móbeis, obxectos ou testemuños de valor histórico, arqueolóxico, artístico, etnográfico, científico ou técnico de interese local, que é importante divulgar e protexer. Cada entidade local deberá presentar unha solicitude por cada museo ou centros museísticos. Base 6. Requisitos e obrigas especificas 6.1.- Relación xurídica. O persoal cuxo financiamento constitúe o obxecto da subvención, deberá estar vinculado á entidade local mediante unha relación xurídica laboral ou funcionarial.6.2 Funcións do persoal. As funcións a desenvolver por este persoal serán as encomendadas aos museos e centros na Lei 7/2021, de 17 de febreiro, de museos e outros centros museísticos de Galicia. Entre outras, a organización e catalogación da colección, a selección de pezas para exposición, a elaboración do discurso expositivo, a xestión dos préstamos ou depósitos en condicións de conservación e seguridade e a dinamización e relación do museo ou centro co seu contexto territorial e social.6.3.- Selección do persoal técnico. No caso de creación dun novo posto de traballo de técnico/a municipal, a selección do persoal técnico desenvolverase a través dun procedemento de concurso-oposición, conforme aos seguintes elementos: Requisitos de titulación: • Titulación universitaria. No caso de que a entidade local decida esixir unha ou varias titulacións universitarias específicas, ditas titulacións deberán estar directamente relacionadas co ámbito da xestión de museos e ser acorde coa natureza dos bens culturais do espazo. • Formación específica superior en función da natureza do museo ou centro- en museoloxía, xestión cultural, turismo ou xestión patrimonial do medio natural, de acordo coa natureza dos bens culturais e coleccións do espazo (mestrados ou posgraos universitarios relacionados directamente, cursos universitario de especialización, etc) Méritos: Deberan valorarse polo menos os seguintes: • Formación específica (cursos, xornadas, mestrados, titulacións etc) debidamente acreditada e homologada, relacionada co posto de traballo, impartida polas administracións públicas ou polas institucións e entidades autorizadas. • Experiencia -acreditada documentalmente- na planificación, deseño e/ou desenvolvemento práctico de actividades de catalogación, inventario, planificación de exposicións, apoio científico e práctico. Probas: Desenvolveranse tres probas escritas: 1ª.- Proba de comprobación de coñecementos teóricos, na que se inclúa unha parte específica relativa a xestión de espazos museísticos, patrimoniais e/ou de posta en valor e divulgación do medio natural (en función da natureza espazo dos bens culturais e coleccións). 2ª.- Proba de comprobación de coñecementos prácticos nos campos de xestión de espazos museísticos, patrimoniais e/ou de posta en valor e divulgación do medio natural (en función da natureza espazo dos bens culturais e coleccións). 3ª.- Proba de comprobación de coñecementos da lingua galega onde a cualificación será apto ou non apto; estarán exentos de realizar este exercicio os aspirantes que acrediten posuír o certificado de Lingua Galega Nivel 4(Celga 4) ou equivalente.6.4.- Difusión do apoio da Deputación. Os museos e centros museísticos terán, en lugar visible e na súa páxina web, a imaxe corporativa da Deputación da Coruña.6.5.- Seminarios: O persoal adscrito aos museos e centros museísticos obxecto de subvención, está obrigado a realizar os seminarios de formación que puidesen impartir as áreas de Cultura e Turismo da Deputación da Coruña co fin de acadar un servizo calidade.6.6.- Aboamento da nómina e a Seguridade Social. A entidade local aboará directamente as nóminas e a Seguridade Social do persoal; a participación neste programa non suporá relación contractual ningunha entre a Deputación e o persoal técnico contratado.6.7.- Custos da entidade. A entidade local asumirá os custos do persoal non financiados coa subvención.6.8- Apertura ao público. O museo ou o centro museístico deberá estar aberto ao público un mínimo de 20 horas á semana. Non se aceptarán solicitudes de centros ou museos que non abran ao público en fins de semana.6.9.- Lingua galega. Nesta convocatoria non se subvencionará a contratación de persoal para espazos nin actividades que exclúan a lingua galega en calquera das súas accións, materiais ou contidos. Por tanto, todas as actividades e materiais de comunicación, divulgación e desenvolvemento do museo ou centro museístico que se beneficie da subvención deberán ter como lingua vehicular a lingua galega, sen prexuízo de que tamén poidan incluír outras linguas. Toda a sinaléctica e o conxunto dos soportes de difusión e comunicación do espazo (web, perfís de redes sociais, folletos, publicacións, cartelería…) deben estar en lingua galega, sen que isto exclúa a posibilidade de o estaren tamén noutras linguas.6.10.- Grupo profesional: As contratacións de persoal que se financien ou xustifiquen a través desta convocatoria, sexan de mantemento ou de nova creación, deberán ter o grupo profesional A: persoal técnico: Técnico/a Medio/a, correspondente ao subgrupo de clasificación A2, con nivel 16 (mínimo) / 26 (máximo) ou o grupo que corresponda no caso de persoal laboral. As retribucións deberán ser as correspondentes a ese grupo. A comprobación do incumprimento das obrigas anteriores suporá a perda automática da subvención. Base 7. Valoración das solicitudes A concesión das subvencións realizarase mediante réxime de concorrencia competitiva e será aprobada por resolución da presidencia. A cantidade que se concederá será a suma agregada dos diferentes criterios e as súas respectivas ponderacións, tendo en conta os límites máximos e mínimos cuantitativos e porcentuais establecidos, así como o redondeo ao céntimo das cantidades resultantes. Esta cantidade en ningún caso poderá superar os 20.000 €. A selección das peticións e a contía das subvencións determinarase despois da consideración dos proxectos, de acordo cos baremos establecidos nesta convocatoria. Para a revisión das solicitudes, o baremo e puntuación destas crearase unha comisión técnica, que estará composta por tres persoas expertas e de recoñecida traxectoria no ámbito dos museos e centros museísticos, que non teñan relación con ningún dos solicitantes nin relación directa cos proxectos que se poidan presentar.7.1.- VALORACIÓN DIRECTA DE DATOS: a ta 60 puntos Valoraranse os seguintes aspectos: Do indicado no DOSSIER: * Traxectoria e antiguidade do espazo. Valorarase os anos de funcionamento do museo ou centro museístico: ata 10 puntos. • menos de 10 anos: 1 puntos • entre 10 e 20 anos: 5 puntos • máis de 20 anos: 10 puntos * Estrutura e antigüidade do persoal técnico xa existente no espazo. Valorarase se o museo ou centro museístico xa contaba con persoas técnicas para realizar as funcións dos museos e centros museísticos distintas da persoa a contratar a través desta subvención. Só se terá en conta a antigüidade vinculada ao espazo (non a outros ámbitos municipais) e non se poderá incluír o persoal xa subvencionado pola Deputación noutras liñas (atención turística, deportes, xestión cultural e animación sociacultural.): ata 5 puntos. * Divulgación e posta en valor do espazo: ata 10 puntos. • Existencia de folletos divulgativos e material didáctico do espazo. O Concello debe achegar un exemplar de cada elemento divulgativo realizado no ano anterior: ata 4 puntos. Non se puntuarán materiais que non sexan do ano anterior. • Existencia de páxina web activa e propia do espazo (e independente, por tanto, da do Concello): ata 3 puntos.2 puntos se existe e 3 se ten, ademais, o dominio punto. gal como dominio principal. • Existencia de perfil propio activo nalgunha rede social, con xestión actualizada: ata 3 puntos.1 punto por rede social activa funcionando. Do indicado na MEMORIA DE ACTIVIDADES * Horario de apertura ao público do espazo en 2022. Valorarase o número total de horas de apertura anual do espazo ao público: ata 10 puntos, en función dos tramos de porcentaxe que se determinen. * Número total anual de horas de traballo da persoa a contratar en 2022: ata 10 puntos, en función dos tramos de porcentaxe que se determinen. * Horario de apertura en fin de semana. A apertura en fin de semana é requisito obrigatorio para poder optar ás axudas desta convocatoria. A partir do seu cumprimento, o horario de apertura na fin de semana valorarase en función da súa amplitude, ata un máximo de 5 puntos Do indicado na MEMORIA ECONÓMICA E ORZAMENTO: * Orzamento total que o Concello destina ao sostemento do espazo: ata 5 puntos, en función dos tramos de porcentaxe que se determinen. * Capacidade de autofinanciamento do espazo: ata 5 puntos. • Ten venda de entradas.3 puntos. • Fai venda de materiais propios (camisolas, libros, cadernos…). 2 puntos.7.2.- VALORACIÓN DA COMISIÓN TÉCNICA: ata 40 puntos, a través de informe da Comisión de Valoración Técnica, en que se teñen en conta os seguintes aspectos: • Valoración do interese do museo ou centro museístico, a partir da análise do Dossier informativo. Terase en conta a traxectoria, os bens, o interese patrimonial do espazo e dos seus contidos, a atención ás persoas visitantes, etc. Ata 15 puntos. • Valoración das actividades/proxectos a desenvolver no espazo durante a anualidade para a que se solicita subvención, a partir da análise da Memoria: ata 15 puntos. • Valoración da estratexia de comunicación e do servizo de atención dos públicos: valorarase os materiais divulgativos, a comunicación en soportes físicos e online e a adaptación dos horarios de apertura ás posibilidades de acceso da cidadanía. Ata 10 puntos. Base 8. Prazo de xustificación O prazo para a xustificación das subvencións rematará o día 31 de maio de 2023, ás 14:00 horas. Disposición adicional primeira A presentación dunha solicitude de subvención supón a aceptación das correspondentes bases reguladoras. Disposición adicional segunda En ningún caso a presente convocatoria xerará dereito a favor das entidades solicitantes mentres non se dean as condicións orzamentarias, procedementais e xurídicas de aplicación.3 ANEXOS DOCUMENTACIÓN ANEXO I- Documentación da solicitude Documentación xeral: • Documento acreditativo da delegación da alcaldía/ presidencia, no seu caso, no que se especifique o alcance da dita delegación (presentación telemática das solicitudes de subvencións, sinatura electrónica de todos os documentos necesarios para a súa tramitación, incluíndo as certificacións). • Certificación acreditativa do acordo de solicitude. • Documento acreditativo da aprobación da última conta xeral que legalmente sexa exixible e da súa presentación perante os órganos de control externo. • Autorización á Deputación para obter as certificacións das administracións tributarias correspondentes e da Tesourería da Seguridade Social nas que se acredite que a entidade está ao corrente nas súas obrigas tributarias e coa Seguridade Social no momento de recoñecer as obrigas e ordear os pagamentos das subvencións. Documentación específica: 1.- Dossier informativo do museo ou centro museístico O Concello presentará un dossier informativo do museo ou centro museístico, no que se indicará: • NATUREZA. Explicación da natureza, historia e obxectivos do museo ou centro museístico. • TRAXECTORIA. Antigüidade do espazo. Indicar os anos de funcionamento do museo ou centro museístico. • CONTIDOS. Relación detallada dos seus bens. Explicación do interese patrimonial do espazo e dos seus contidos e da relevancia que ten o espazo para a localidade ou o territorio. • PÚBLICOS. Información sobre número e procedencia das persoas visitantes. Horarios de visita e atención dos públicos. Indicar especificamente o horario de traballo, o horario de atención aos públicos e o número total anual de horas de apertura do espazo ao público. • ESTADO E TRABALLO ACTUAL. – Reportaxe fotográfica que dea conta do estado actual do centro museístico ou museo. – Resumo das liñas de traballo e actividades desenvolvidas o ano anterior. • ESTRUTURA DE PERSOAL. – Número total e funcións das persoas adscritas ao museo ou centro museístico. – Antigüidade do persoal técnico xa existente vinculado directamente á xestión específica do espazo, indicando se o museo ou centro museístico xa contaba con persoas técnicas de museos ou centros museísticos do espazo distintas da persoa a contratar a través desta subvención. O Concello deberá indicar a relación de persoas que están neste caso, a antigüidade laboral dentro do espazo de cada unha delas e se estas persoas son contratadas a través dalgunha outra subvención desta ou doutra administración pública. • COMUNICACIÓN. Divulgación e posta en valor do recurso. O concello deberá indicar: – Existencia de folletos divulgativos e material didáctico do espazo. O concello debe achegar en PDF un exemplar de cada elemento divulgativo realizado no ano anterio r – Existencia de páxina web propia do espazo. Non se contabilizará como web propia a web do concello, mais si poderá contabilizarse se, existindo unha web ou microsite propia do centro ou museo, esta está aloxada baixo o dominio da web municipal. – Existencia de perfil propio activo nalgunha rede social, con xestión actualizada. O Concello debe indicar os enlaces e perfís que permitan realizar a comprobación.2. Memoria de actividades O Concello presentará unha memoria de actividades do museo ou centro museístico na que se indicará: • Listaxe de proxectos e actividades a desenvolver no espazo durante a anualidade para a que se solicita subvención grazas á contratación para a que se solicita subvención, cunha explicación mínima de cada, indicando contidos, destinatarios e obxectivos. • Horario de apertura ao público en 2022. Indicarase o horario de apertura que terá o espazo e o número total de horas anuais que estará aberto ao público. • Número total anual de horas de traballo da persoa a contratar en 2022. I ndicarase o calendario e horario de traballo da persoa a contratar e o número total de horas de traballo que terá a persoa contratada en 2022.3.- Memoria económica e orzamento. O Concello presentará unha memoria de económica do museo ou centro museístico na que se indicará: • O orzamento total desagregado co que destinará en 2022 ao funcionamento do espazo, incluíndo salarios (unicamente do persoal directamente vinculado á xestión do espazo), desenvolvemento de actividades, gasto corrente, etc e toda a información relativa ás fontes de financiamento previstas para o espazo en 2022: achega da entidade solicitante; subvencións concedidas ou previstas, outros recursos externos para o autofinanciamento; venda de entradas, venta de agasallos, produtos e materiais propios; cafetería e semellante. • Declaración doutras subvencións concedidas ou solicitadas para o mesmo obxecto • Declaración da cantidade económica que o Concello destinou de fondos propios para o funcionamento do museo ou centro museístico no ano anterior 4.- Declaración do emprego da lingua galega como lingua vehicular do espazo (museo ou centro de interpretación) subvencionado. ANEXO II- Documentación xustificación Documentación xeral • Certificación expedida polo órgano responsable de contabilidade, dos pagamentos realizados • No suposto de que a subvención se xustifique con gastos de persoal, indicarase, para cada traballador/a e mes, o importe bruto da nómina e o importe da seguridade social con cargo á entidade. Neste caso, a entidade deberá certificar que a entidade local acredite que ten as autorizacións individuais asinadas por cada traballador/a con salario subvencionado, para a cesión á Deputación da Coruña dos datos persoais relacionados co seu contrato de traballo. • Relación detallada de todos os ingresos concedidos por outras administracións públicas ou entidades privadas para o mesmo obxecto, con indicación do seu importe e procedencia, así como dos ingresos propios afectados á actividade subvencionada, ou, pola contra, declaración de non ter outros ingresos públicos ou privados para o mesmo obxecto. Este documento deberá ter o carácter de certificación expedida polo órgano responsable da contabilidade. • Certificación dos medios polos que se lle deu publicidade á subvención concedida, achegando unha proba documental ao respecto. Documentación específica • Memoria das actividades desenvolvidas na anualidade, que conterá como mínimo os seguintes aspectos: listaxe de actividades desenvoltas, temporalización, ámbito territorial, cuantificación e perfil dos participantes, resultados obtidos e indicación do cumprimento das condicións impostas na concesión da subvención e en concreto das obrigas establecidas na base 6 da parte específica. A memoria terá que estar feita polo persoal técnico contratado e nela constará a súa identificación completa (nome, apelidos, titulación e cargo) e será asinada pola persoa representante da entidade. • Acreditación da inclusión do logotipo da Deputación e uso da lingua galega nos soportes de difusión das actividades subvencionadas e da obriga de incluír en lugar visible e na súa páxina web a imaxe corporativa da Deputación da Coruña. A Coruña, 20 de xaneiro de 2022. O presidente, A secretaria, Valentín González Formoso Amparo Taboada Gil